You know say na Drop we yellow taxi dey carry - only you and di passenger. Some of di woman passenger go begin tune you as una dey go, and if you make mistake carry di bad one for night, hmm, na only Eledumare go helep you make di sisi no rape you in motion.

Even wen you no dey in motion, all dis Lagos sisi dia eye dem still dey for we taxi driver body.

Even as I old reach, and with all di plenty mark wey my papa and mama take tear my face wen dem born me, Lagos sisi dem no let me rest. Na only God know wetin dem see for my body. Tori Olorun!

See like di order day, passenger dem no gree show face for our garage wey dey for near Ikeja under bridge. Me and my union member dem relax, dey play draft.